Diari Oficial de la Generalitat Valenciana


Sumari del DOGV 2530, del 15-06-1995 (1995/835069)

ORDRE de 24 de maig de 1995, de la Conselleria d'Educació i Ciència, per la qual es regula l'obtenció del certificat de capacitació o el diploma de mestre de valencià dins dels estudis conduents a l'obtenció de les diferents titulacions universitàries.
------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1995/05/24/(2)/dof/vci/html**

### Dades del document

Número de DOGV
:   2530

Data del DOGV
:   15-06-1995

Secció del DOGV
:   DISPOSICIONS GENERALS

Número del document
:   1995/835069


Data del document
:   24-05-1995

Organisme emissor
:   Conselleria de Educació i Ciència

Tipus de document
:   Ordre

Anàlisi jurídica

ORDRE de 24 de maig de 1995, de la Conselleria d'Educació i Ciència, per la qual es regula l'obtenció del certificat de capacitació o el diploma de mestre de valencià dins dels estudis conduents a l'obtenció de les diferents titulacions universitàries.   
La Llei 4/1983, de 23 de novembre, d'ús i Ensenyament del Valencià, estableix en el seu article 23.1: «Atesa la cooficialitat del valencià i del castellà, els professors han de conéixer les dues llengües». Així mateix, l'article 23.3 explicita que «el Consell de la Generalitat Valenciana haurà de procurar que en els plans d'estudis de les universitats i Centres de Formació del Professorat s'incloga el valencià com a assignatura i, de manera especial, en aquests últims centres, de manera que tots els professors, al final de la seua formació, tinguen un coneixement del valencià en els nivells oral i escrit en igualtat amb el que posseesquen del castellà».  
L'Ordre de 15 de juny de 1994, de la Conselleria d'Educació i Ciència, estableix els cicles, la distribució horària i els programes del Pla de Formació Lingüístico-tècnica en Valencià del professorat no universitari.  
L'Ordre de 1 de maig de 1985, de la Conselleria de Cultura, Educació i Ciència, assenyala que la Conselleria lliurarà el certificat de capacitació o el diploma de mestre de valencià al professorat que posseesca el certificat oficial universitari acreditatiu d'haver cursat profitosament el primer o el segon cicle, respectivament, del Pla de Formació Lingüístico-tècnica en Valencià del professorat no universitari.  
La Llei 11/1983, de 25 d'agost, de Reforma Universitària, configura els ensenyaments universitaris des d'una nova estructura que permet una major adequació de la formació universitària als interessos de la seua comunitat, dotant la universitat de l'autonomia necessària per a l'ordenació de la vida acadèmica. El Reial Decret 1497/1987, de 27 de novembre, pel qual s'estableixen les directrius generals comunes dels plans d'estudi dels títols universitaris defineix una estructura acadèmica flexible dels diferents estudis que possibilita una major rendibilitat de l'oferta universitària i, per tant, un millor aprofitament de les diferents opcions per part dels estudiants. La distribució dels continguts en blocs i la incorporació dels crèdits, potencien tant el caràcter obert dels plans d'estudis com la flexibilitat en el currículum de l'estudiant, de manera que aquest pot participar en la configuració del seu propi currículum.  
L'Ordre de 26 d'abril de 1988, de la Conselleria de Cultura, Educació i Ciència, regulava l'obtenció del certificat de capacitació o el diploma de mestre de valencià en concloure els estudis realitzats en les escoles universitàries de formació del professorat.  
Atés que amb els nous plans d'estudis, tots els estudiants universitaris de la Comunitat Valenciana poden, en concloure els seus estudis, posseir els coneixements de valencià corresponents al primer i segon cicle del Pla de Formació Lingüístico-tècnica en Valencià, que els faculta per a l'ensenyament del valencià o en valencià en tots els nivells no universitaris i, fent ús de les funcions previstes en l'article 35 de la Llei del Govern Valencià,   
ORDENE:  
Primer  
La Conselleria d'Educació i Ciència expedirà el certificat de capacitació i el diploma de mestre en valencià a aquells titulats universitaris que acrediten, amb el corresponent certificat acadèmic universitari de la Universitat d'Alacant, la Universitat Jaume I de Castelló o la Universitat de València-Estudi General, haver aprovat un determinat nombre de crèdits, que s'especifica tot seguit, i tenir un domini suficient, oral i escrit, del valencià.  
Segon  
Els crèdits i les matèries necessàries per a l'obtenció del certificat de capacitació seran els vinculats a les àrees de coneixement Filologia Catalana i Didàctica de la llengua i la literatura que són les encarregades de formar en l'àrea Valencià: Llengua i Literatura els docents de nivells no universitaris. El nombre de crèdits en cap cas serà inferior a 24.  
Tercer  
Els crèdits i les matèries necessàries per a l'obtenció del diploma de mestre de valencià seran els vinculats a les àrees de coneixement Filologia Catalana i Didàctica de la Llengua i la Literatura, que són les encarregades de formar en l'àrea Valencià: Llengua i Literatura els docents de nivells no universitaris. El nombre de crèdits en cap cas serà inferior a 40.  
   
DISPOSICIó DEROGATòRIA  
Queda derogada l'Ordre de 26 d'abril de 1988 en tot allò que s'opose al que s'estableix en la present ordre.  
DISPOSICIó FINAL  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
València, 24 de maig de 1995  
El conseller d'Educació i Ciència,  
JOAN ROMERO I GONZáLEZ


Còpia Permalink ELI